
	1.
	Lietuvos Respublikos 2026-2028 metų biudžeto patvirtinimo įstatymo 3 priedas
	IX SKYRIUS. SOCIALINĖ APSAUGA IR UŽIMTUMAS
	Asignavimai Lietuvos Respublikos socialinės apsaugos ir darbo ministerijai
	Argumentai:

Vadovaujantis Globos centrų veiklos organizavimo tvarkos aprašu (patvirtintu LR socialinės apsaugos ir darbo ministro 2018 m. gruodžio 28 d. įsakymu Nr. A1-654, su vėlesniais pakeitimais), globos centro veiklos organizavimas yra valstybės nustatyta ir savivaldybėms perduota funkcija, skirta įgyvendinti valstybės politiką vaiko teisių apsaugos ir vaiko globos (rūpybos) srityje.
Globos centrai veikia kaip valstybės politikos įgyvendinimo įrankis savivaldos lygmeniu – jie atsakingi už vaiko globos ir įvaikinimo organizavimą, pagalbos teikimą globėjams, įtėviams ir budintiems globotojams, taip pat už vaiko emocinio saugumo ir globos kokybės užtikrinimą. Šios funkcijos yra valstybinės svarbos, nes tiesiogiai susijusios su vaiko teisių įgyvendinimu ir apsauga, kuri pagal Vaiko teisių apsaugos pagrindų įstatymą yra valstybės pareiga.
Todėl valstybė privalo ne tik apibrėžti reikalavimus ir atsakomybę savivaldybėms, bet ir užtikrinti materialius išteklius šiai funkcijai tinkamai vykdyti. Vaiko globa ir pagalba globėjui negali būti vertinama tik kaip savivaldybės rūpestis – tai tiesioginis valstybės įsipareigojimas vaikui, kylantis iš Konstitucijos ir tarptautinių įsipareigojimų.
Siekiant įgyvendinti šias valstybės pavestas funkcijas, būtina turėti tinkamą infrastruktūrą, leidžiančią vykdyti Apraše nustatytas veiklas: konsultacijas, mokymus, psichologo pagalbą, krizių valdymą, grupinius susitikimus bei laikinos globos organizavimą.
Šiuo metu Gargždų socialinių paslaugų centras turi patalpas, tačiau jos yra per mažos, nepritaikytos visoms globos centro funkcijoms vykdyti ir neužtikrina kokybiško paslaugų teikimo bei konfidencialumo. Dėl riboto ploto ir netinkamo išplanavimo sudėtinga užtikrinti veiklos tęstinumą, organizuoti individualius ir grupinius susitikimus, psichologines konsultacijas bei mokymus, todėl negalima visapusiškai įgyvendinti globos centro veiklos tikslų ir uždavinių, numatytų Apraše.
Atsižvelgiant į tai, siūloma skirti 0,4 mln. Eur 2026 metams Gargždų socialinio centro globos centro veikloms reikalingo patalpų pirkimui.
Patalpų įsigijimas:
· užtikrintų visų valstybės pavestų funkcijų vykdymą vienoje vietoje;
· leistų efektyviau naudoti valstybės ir savivaldybės biudžeto lėšas (vietoje nuomos – nuosavas turtas);
· sudarytų sąlygas teikti kokybiškesnes ir prieinamesnes paslaugas Klaipėdos rajono globėjams, įtėviams, budintiems globotojams bei vaikams;
· taptų valstybės įsipareigojimo simboliu – realiu žingsniu įgyvendinant siekį, kad kiekvienas vaikas augtų saugioje, šeimai artimoje aplinkoje.
Pasiūlymas:

Skirti 0,4 mln. Eur 2026 m. Gargždų socialinio centro globos centro veikloms reikalingo pastato pirkimui.

Lėšų šaltinis:

Gautos viršplaninės valstybės biudžeto  pajamos ir skolintos lėšos.

